
Szépségiparból származó műanyagok és mikroműanyagok komplex elemzése különös tekintettel a minőségi és mennyiségi tulajdonságaikra

Kulcsszavak: mikroműanyag, szemcsemorfológia, szemcseméret, szépségipar, Raman-spektroszkópia
A mikroműanyag-szennyezés egy globális probléma, ami a teljes környezetei rendszerünket szennyezi. Egy kevésbé vizsgált, de jelentős forrás a szépségipar, amelynek termékei, mint a sminkek, műkörmök, csillogó kozmetikumok és szintetikus tincsek, szintén hozzájárulnak a mikroműanyag szennyezéshez. A szalonokban felgyülemlő műkörömreszelék a kommunális hulladékrendszeren keresztül kijuthat a környezetbe.
Ennek a kutatásnak a konkrét vizsgált területe a műkörömkészítésből eredő mikroműanyag kibocsátás. A kutatás során öt mintát vizsgáltunk meg négy különböző szempontból: anyagminőség (Raman-spektroszkópia), szemcsemorfológia (Malvern Morphologi G3SE-ID automata mikroszkóp), szemcseméret-eloszlás (Malvern Mastersizer Hydro MU2000 lézerdiffrakció), valamint statisztikai módszerek adatok megjelenítésére és összehasonlítására (Microsoft Excel, Spectragryph, MATLAB). Az öt mintánk a következőek voltak: A= otthoni körülmények között készült körömreszelék, akrilzseléből és számos díszítőelemmel; B= műköröm szalonból származó műkörömreszelék; C= egy műköröm dekorációs keverék; D= otthoni körülmények között készült körömreszelék melynek anyaga építő zselé és kizárólag chrome porral volt díszítve; E= a műköröm építéséhez szükséges akrilzselé, ami más anyaggal nem keveredett.
A kapott eredmények alapján az öt mintát összevetettük egymással, melynek eredményeként kaptuk, hogy már 5 db különböző forrásból származó műkörömreszelék minta esetén is 13 db különböző műanyaggal volt egyezés és a minták szemcseméret-eloszlás alapján is jelentős különbségeket mutattak, ahogy a szemcse morfológiában is nagy eltérések voltak. Ez globális szinten pedig egy még súlyosabb problémát jelez.



